b'\n_START_ARTICLE_\nRessursid\n_START_SECTION_\nRessursside liigid\n_START_PARAGRAPH_\nRessursid liigitatakse \xc3\xbcldiselt kaheks: taastuvad ja mittetaastuvad ressursid. Taastuvate energiaressursside energia esmaseks allikaks on p\xc3\xa4ikeseenergia, mis j\xc3\xb5uab Maale kiirgusenergia. Enamikul juhtudel peetakse taastuvateks energiaressursssideks tuuleenergiat, h\xc3\xbcdroenergiat ja laineenergiat, aga samuti ka biomassi energiat (puitu, p\xc3\xb5hku) ja otsest p\xc3\xa4ikesekiirgust, mille kasutusv\xc3\xb5imalused on mitmesugused: kasutamine (vee) kuumutusprotsessis, kasutamine elektrienergia tootmiseks spetsiaalsete muundurite, n\xc3\xa4iteks fotoelektriliste muundurite vahendusel. Mittetaastuvad ressursid on maavarad, n\xc3\xa4iteks fossiilk\xc3\xbctused.\n_START_SECTION_\nRessursid majanduses\n_START_PARAGRAPH_\nMajandus on kogu \xc3\xbchiskonna ja selle liikmete olemasoluks ning arenguks vajalike aineliste eelduste pideva taastootmise s\xc3\xbcsteem, mis h\xc3\xb5lmab eranditult k\xc3\xb5iki inimesi. See on igasugune majanduslik tegevus ja selle korraldamine mis tahes tasandil, s.o \xc3\xbcksikisikuna, ettev\xc3\xb5ttes, majandusharus, piirkonnas v\xc3\xb5i kogu riigis. Iga liiki tegevusvaldkonnad n\xc3\xb5uavad ka erinevaid ressursse. \xc3\x9cldjuhul tehakse vahet kapitalimahukate ja t\xc3\xb6\xc3\xb6mahukate tegevusvaldkondade vahel. Mida kapitalimahukam on ettev\xc3\xb5tmine, seda rohkem l\xc3\xa4heb t\xc3\xb5en\xc3\xa4oliselt vaja esialgseid investeeringuid ja seega ka raharessurssi._NEWLINE_P\xc3\xb5llumajanduslikus tootmises\xc2\xa0on olulisim ressurss\xc2\xa0maa, selle viljakus ja logistiline asukoht. Tootmine on seda efektiivsem, mida suuremat pinda haritakse. Maa v\xc3\xb5ib olla ettev\xc3\xb5tja omanduses, kuid seda v\xc3\xb5ib ka rentida. Olulised vajalikud ressursid on tehnika, inventar, v\xc3\xa4etised, t\xc3\xb5rjevahendid. \xc3\x9cks t\xc3\xb6\xc3\xb6taja v\xc3\xb5ib eri masinaid kasutades harida \xc3\xa4ra suure maat\xc3\xbcki. Investeeringute ja seega rahaliste ressursside vajadus v\xc3\xb5ib alustamisel olla v\xc3\xa4ga suur._NEWLINE_Loomakasvatusega\xc2\xa0alustamine v\xc3\xb5ib samuti n\xc3\xb5uda v\xc3\xa4ga suurt kapitali (n\xc3\xa4iteks noorloomad, kari, hooned, tehnika, s\xc3\xb6\xc3\xb6t)._NEWLINE_T\xc3\xb6\xc3\xb6stusliku tootmise\xc2\xa0alustamisel on tihti oluline ettev\xc3\xb5tte logistiline\xc2\xa0asukoht\xc2\xa0nii kaupade kui ka t\xc3\xb6\xc3\xb6j\xc3\xb5u olemasolu seisukohalt. Kui tegemist on t\xc3\xb6\xc3\xb6mahuka tootmisega (n\xc3\xa4iteks k\xc3\xa4sit\xc3\xb6\xc3\xb6, koosteoperatsioonid, v\xc3\xa4hene mehhaniseeritus), l\xc3\xa4heb vaja suhteliselt palju elavt\xc3\xb6\xc3\xb6d ehk\xc2\xa0inimressurssi. Esialgne investeeringuvajadus ei pruugi olla v\xc3\xa4ga suur (n\xc3\xa4iteks ruumide kohaldamiseks, k\xc3\xa4ibevarade soetamiseks, t\xc3\xb6\xc3\xb6tajate v\xc3\xa4lja\xc3\xb5ppeks). K\xc3\xb5rge automatiseerituse- ja mehhaniseerituse taseme korral suureneb oluliselt f\xc3\xbc\xc3\xbcsilise kapitali\xc2\xa0(n\xc3\xa4iteks seadmed, masinad) ja tehnoloogia vajadus. T\xc3\xb6\xc3\xb6stusliku tootmise juures on oluline\xc2\xa0taristu\xc2\xa0(n\xc3\xa4iteks energia, vesi, kanalisatsioon, transport) olemasolu ja tase. Esialgne investeeringuvajadus t\xc3\xb6\xc3\xb6stuslikku tootmisettev\xc3\xb5ttesse v\xc3\xb5ib olla v\xc3\xa4ga suur._NEWLINE_Teenuste\xc2\xa0osutamisel v\xc3\xb5ib eri liiki ressursside osakaal olla erinev. Mida kapitalimahukam on osutatav teenus (n\xc3\xa4iteks keemiline puhastus, kohvik, restoran, hotell, turismifirma), seda suurem on vajadus soetada seadmeid ja inventari, omada tagatist. Tihti on oluline ka ettev\xc3\xb5tte asukoht klientide suhtes. Samas on olemas teenused, mille puhul esialgne ressursi ja seega investeeringuvajadus ei ole k\xc3\xb5rge, kuid oluline on eesk\xc3\xa4tt elavt\xc3\xb6\xc3\xb6 osakaal (n\xc3\xa4iteks koolitused, konsultatsioon, raamatupidamine ja audiitoriteenused._NEWLINE_Kaubandusega\xc2\xa0alustamisel ei pruugi esialgne investeeringuvajadus olla samuti suur. See v\xc3\xb5ib olla seotud eesk\xc3\xa4tt mingi kaubavaru soetamisega, aga ka lao- ja kaubanduspind ning inventari rentimisega._NEWLINE_Infotehnoloogilises firmas\xc2\xa0on\xc2\xa0esmat\xc3\xa4htsal kohal t\xc3\xb6\xc3\xb6tajad, nende oskused ja teadmised, kuid ka nn riist- ja tarkvara (n\xc3\xa4iteks arvutite ja arvutiprogrammide tase) ning kommunikatsioonid. Esialgne investeering ei pruugi n\xc3\xb5uda eriti suuri finantsressursse._NEWLINE_Finantsvahenduses ja finantsinvesteeringute\xc2\xa0valdkonnas on oluline ressurss loomulikult raha. Mida paremini oskab ettev\xc3\xb5tja raha paigutada ja v\xc3\xa4lja laenata, seda suurem on tulu. Kasum s\xc3\xb5ltub ka kapitali esialgse paigutuse ja laenuressursi suurusest.'